Euroopan parlamentti äänesti selvin luvuin läpi lain (siirryt toiseen palveluun), joka edellyttää suoratoistopalveluita kuten Netflixiä, HBO:ta ja Amazonia tarjoamaan enemmän eurooppalaisia tv-sarjoja ja elokuvia.

Jatkossa vähintään 30 prosenttia kaikkien EU:n alueella toimivien suoratoistopalveluiden tarjonnasta tulee olla Euroopassa tuotettua.

Netflixin EU:n alueella tarjoamasta sisällöstä lähes kolmasosa on jo tällä hetkellä eurooppalaista, sanoo Euroopan komission digiasioista vastaava johtaja Roberto Viola sanoo Variety-lehdessä (siirryt toiseen palveluun).

Lakiehdotus meni läpi äänin 452–132.

Suomalaisista mepeistä ehdotusta vastustivat keskustan Anneli Jäätteenmäki ja Mirja Vehkaperä, RKP:n Nils Torvalds, perussuomalaisten Pirkko Ruohonen-Lerner. Vasemmistoliiton Merja Kyllönen äänesti tyhjää.

Muut suomalaismepit kannattivat ehdotusta.

Se vaatii vielä EU:n neuvoston hyväksynnän. Sen arvellaan astuvan voimaan joulukuussa. Tämän jälkeen jäsenmailla on 20 kuukautta aikaa toimeenpanna uudet kiintiöt.

Samanlainen kiintiö on jo voimassa Euroopan Unionin jäsenmaissa toimiviin tv-kanaviin.

Lue myös:

Uusi EU-lainsäädäntö tekeillä - vähintään 30 prosenttia Amazonin ja Netflixin tarjonnasta tulee olla eurooppalaista

Variety: Local Product Quotas for Netflix, Amazon to Become Law, EU Official Says (siirryt toiseen palveluun)